Tatoeba sentences — language code: ina
Le cultura del grecos con le tempore habeva multe influentia sur le parte occidental del Imperio. A causa de iste influentia, le greco de ille epocha dava multe parolas nove al vocabulario del latino.
Durante le Etate Medie le latino litterari se preservava como le lingua official del Ecclesia Roman e como un medio de communication scribite inter scholares universitari.
Le latino del Etate Medie se cambiava un poco sub le influentia del linguas neolatin, e le vocabulario del lingua acquireva un varietate de parolas que exprimeva conceptos que le romanos non cognosceva.
Post le seculo dece-septime, a causa del evolution rapide e del scientia e del mathematica, on comenciava recognoscer que e le latino e le linguas vulgar de Europa non poteva exprimer facilemente sin ambiguitate multes del conceptos recentemente discoperite.
Un methodo pro resolver iste problema, secundo alcun philosophos, poterea esser le elaboration de un artificial lingua philosophic secundo nove structuras logic plus apte a communicar iste ideas nove e omne altere conceptos universal.
Le famose philosopho checoslovac Comenius esseva le prime persona qui proponeva un plan seriose pro elaborar le structura de un tal lingua, que ille describeva de un maniera bastante detaliate con qualque exemplos specific de su lingua proponite.
Mesmo le philosopho Leibniz laborava sur tal systema de communication.
Post le prime tertio del seculo dece-nove comenciava a apparer un serie de linguas "a posteriori" sin ulle base "philosophic" construite secundo un gruppo de principios abstracte.
In lor vocabulario iste linguas imitava linguas natural.
Un del primes de iste linguas esseva "universalglot," create per un autor cuje ver identitate se ha disputate ma qui publicava su lingua sub le nomine Pirro.
Iste e altere simile linguas tamen non attraheva gruppos de usatores.
Le prime lingua que attraheva un numero significante de adherentes esseva volapük, un systema estranie e complicate designate per Johann Martin Schleyer, un sacerdote german.
Volapük usava un vocabulario derivate del anglese ma regularisate de tal maniera que il esseva difficilissime determinar le forma original del parolas.
Pro exemplo le nomine del lingua mesme veni de duo parolas anglese, world (vol) e speak (pük), ma nemo poterea recognoscer lor formas original sin un studio detaliate del systema de derivation de volapük.
Le parolas de interlingua, del altere parte, es immediatemente recognoscibile per personas culte proque illos ha un forma naturalmente standardisate del vocabulario international scientific, que veni de fontes grec et latin.
Verso le fin del seculo decenove volapük attraheva multe adherentes e esseva bastante popular pro justificar le formation de un academia pro regular su evolution.
In 1887 Dr. Ludwig Lazarus Zamenhof de Polonia publicava Esperanto, que era multo plus simple que volapük e immediatemente attraheva multe volapükistas a su uso.
Le vocabulario de Esperanto veni de fontes grec e latin, sovente in su formas francese, con qualque parolas de fontes germanic e poc parolas de origine slavonic.